EL Επίσημη Εφημερίδα της Ευρωπαϊκής Ένωσης L 347/38

ΑΠΌΦΑΣΗ αριθ. 1/2012 της ΕΠΙΤΡΟΠΉΣ ΤΕΛΩΝΕΙΑΚΉΣ ΣΥΝΕΡΓΑΣΊΑΣ ΑΜΑ-ΕΕ

της 29ης Νοεμβρίου 2012

σχετικά με παρέκκλιση από τους κανόνες καταγωγής που καθορίζονται στο πρωτόκολλο 1 της ενδιάμεσης συμφωνίας που θεσπίζει το πλαίσιο για συμφωνία οικονομικής εταιρικής σχέσης μεταξύ, αφενός των κρατών της Ανατολικής και Μεσημβρινής Αφρικής, και αφετέρου της Ευρωπαϊκής Κοινότητας και των κρατών μελών της, προκειμένου να ληφθεί υπόψη η ιδιαίτερη κατάσταση των κρατών της Ανατολικής και Μεσημβρινής Αφρικής όσον αφορά τις κονσέρβες τόνου και τα φιλέτα τόνου

(2012/787/ΕΕ)

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,

Έχοντας υπόψη την ενδιάμεση συμφωνία που θεσπίζει το πλαίσιο για συμφωνία οικονομικής εταιρικής σχέσης μεταξύ, αφενός των κρατών της Ανατολικής και Μεσημβρινής Αφρικής, και αφετέρου της Ευρωπαϊκής Κοινότητας και των κρατών μελών της, και ιδίως το άρθρο 41 παράγραφος 4 του πρωτοκόλλου 1,

Εκτιμώντας τα ακόλουθα:

(1) Η ενδιάμεση συμφωνία που θεσπίζει το πλαίσιο για συμφωνία οικονομικής εταιρικής σχέσης μεταξύ, αφενός των κρατών της Ανατολικής και Μεσημβρινής Αφρικής, και αφετέρου της Ευρωπαϊκής Κοινότητας και των κρατών μελών της («η ενδιάμεση συμφωνία ΑΜΑ») (1), εφαρμόζεται προσωρινά από τις 14 Μαΐου 2012 μεταξύ της Δημοκρατίας της Μαδαγασκάρης, της Δημοκρατίας του Μαυρίκιου, της Δημοκρατίας των Σεϋχελλών και της Δημοκρατίας της Ζιμπάμπουε.

(2) Το πρωτόκολλο 1 της ενδιάμεσης συμφωνίας ΑΜΑ σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας περιέχει τους κανόνες καταγωγής για την εισαγωγή των προϊόντων καταγωγής των κρατών ΑΜΑ στην Ένωση.

(3) Σύμφωνα με το άρθρο 42 παράγραφος 8 του πρωτοκόλλου 1 της ενδιάμεσης συμφωνίας ΑΜΑ, οι παρεκκλίσεις από τους εν λόγω κανόνες καταγωγής παρέχονται αυτομάτως στο πλαίσιο ετήσιας ποσόστωσης 8 000 τόνων για τις κονσέρβες τόνου και 2 000 τόνων για φιλέτα τόνου.

(4) Για να καταστεί δυνατή η αποτελεσματική και πλήρης αξιοποίηση της διαθέσιμης ποσόστωσης, ο Μαυρίκιος, οι Σεϋχέλλες και η Μαδαγασκάρη ζήτησαν παρέκκλιση που καλύπτει τις ετήσιες ποσότητες των 8 000 τόνων για την εισαγωγή κονσερβών τόνου και 2 000 τόνων για την εισαγωγή φιλέτων τόνου στην Ένωση από 1ης Ιανουαρίου 2013 έως τις 31 Δεκεμβρίου 2022.

(5) Δεδομένου ότι οι αιτούμενες ποσότητες εμπίπτουν εντός των ορίων της ετήσιας ποσόστωσης που χορηγείται αυτομάτως κατόπιν αιτήματος των κρατών ΑΜΑ, η επιτροπή τελωνειακής συνεργασίας θα πρέπει να κατανείμει τη συνολική ποσόστωση στα κράτη ΑΜΑ. Ως εκ τούτου, είναι σκόπιμο να χορηγηθεί παρέκκλιση στα κράτη ΑΜΑ όσον αφορά τις κονσέρβες τόνου και τα φιλέτα τόνου για τις αιτούμενες ποσότητες.

(6) Με τον όρο «κονσέρβες τόνου» που αναφέρεται στο άρθρο 42 παράγραφος 8 του πρωτοκόλλου 1 της ενδιάμεσης συμφωνίας ΑΜΑ νοείται ο τόνος που διατηρείται σε φυτικά λάδια ή με άλλους τρόπους. Για αυτά τα είδη τόνου, το παράρτημα I του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (2) («η συνδυασμένη ονοματολογία») αναφέρεται στον όρο «κονσέρβες». Ο όρος «κονσέρβες τόνου» περιλαμβάνει τον εγκυτιωμένο τόνο καθώς και τον τόνο σε αεροστεγείς πλαστικές συσκευασίες ή άλλα δοχεία. Είναι συνεπώς ενδεδειγμένο να χρησιμοποιείται ο όρος «κονσέρβες τόνου».

(7) Για λόγους σαφήνειας, είναι σκόπιμο να ορίζεται ρητά ότι οι μόνες μη καταγόμενες ύλες που χρησιμοποιούνται για την παρασκευή κονσερβών τόνου και φιλέτων τόνου του κωδικού ΣΟ 1604 14 16 πρέπει να είναι τόνος των κλάσεων ΕΣ 0302 ή 0303, προκειμένου οι κονσέρβες τόνου και τα φιλέτα τόνου να επωφεληθούν από την παρέκκλιση.

(8) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3) προβλέπει κανόνες για τη διαχείριση των δασμολογικών ποσοστώσεων. Για να διασφαλιστεί η αποτελεσματική διαχείριση σε στενή συνεργασία μεταξύ των αρχών των κρατών ΑΜΑ, των τελωνειακών αρχών των κρατών μελών της Ένωσης και της Επιτροπής, οι εν λόγω κανόνες θα πρέπει να εφαρμόζονται τηρουμένων των αναλογιών στις ποσότητες που εισάγονται δυνάμει της παρέκκλισης που χορηγείται με την παρούσα απόφαση.

(9) Η παρέκκλιση θα πρέπει να χορηγηθεί για περίοδο 5 ετών όπως προβλέπεται στο άρθρο 42 παράγραφος 10 στοιχείο α) του πρωτοκόλλου 1 της ενδιάμεσης συμφωνίας ΑΜΑ.

(10) Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές των κρατών ΑΜΑ θα πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1,

ΑΠΟΦΑΣΙΖΕΙ:

Άρθρο 1

Κατά παρέκκλιση των διατάξεων του πρωτοκόλλου 1 της ενδιάμεσης συμφωνίας ΑΜΑ και σύμφωνα με το άρθρο 42 παράγραφος 8 του εν λόγω πρωτοκόλλου, οι κονσέρβες τόνου και τα φιλέτα τόνου της κλάσης ΕΣ 1604 που παράγονται από μη καταγόμενο τόνο των κλάσεων ΕΣ 0302 ή 0303 θεωρούνται, σύμφωνα με τους όρους που προβλέπονται στα άρθρα 2 έως 5 της παρούσας απόφασης, ότι κατάγονται από τα κράτη ΑΜΑ.

Άρθρο 2

Η παρέκκλιση που προβλέπεται στο άρθρο 1 εφαρμόζεται σε ετήσια βάση για τα προϊόντα και τις ποσότητες που αναφέρονται στο παράρτημα της παρούσας απόφασης, τα οποία δηλώνονται για θέση σε ελεύθερη κυκλοφορία στην Ένωση από τα κράτη ΑΜΑ κατά τη διάρκεια της περιόδου από 1ης Ιανουαρίου 2013 έως 31 Δεκεμβρίου 2017.

Άρθρο 3

Η διαχείριση των ποσοτήτων που αναφέρονται στο παράρτημα πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.

Άρθρο 4

Οι τελωνειακές αρχές κρατών ΑΜΑ διεξάγουν ποσοτικούς ελέγχους στις εξαγωγές των προϊόντων που αναφέρονται στο άρθρο 1.

Όλα τα πιστοποιητικά κυκλοφορίας EUR.1 που εκδίδονται σε σχέση με τα προϊόντα που αναφέρονται στο άρθρο 1 περιέχουν παραπομπή στην παρούσα απόφαση.

Πριν από το τέλος του μήνα που έπεται κάθε τριμήνου, οι τελωνειακές αρχές των χωρών αυτών διαβιβάζουν στην Επιτροπή, μέσω της γραμματείας της επιτροπής τελωνειακής συνεργασίας, δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR. 1 κατ’ εφαρμογή της παρούσας απόφασης καθώς και τους αύξοντες αριθμούς των πιστοποιητικών αυτών.

Άρθρο 5

Στη θέση 7 των πιστοποιητικών EUR.1 που εκδίδονται βάσει της παρούσας απόφασης αναγράφονται ένα από τα ακόλουθα:

«Derogation — Decision No 1/2012 of the ESA-EU Customs Cooperation Committee of […]»·«Dérogation — Décision no 1/2012 du Comité de Coopération Douanière AfOA-UE du […]».

Άρθρο 6

1. Τα κράτη ΑΜΑ και η Ένωση λαμβάνουν, από την πλευρά τους, τα αναγκαία μέτρα για την εφαρμογή της παρούσας απόφασης.

2. Σε περίπτωση που η Ένωση διαπιστώσει, βάσει αντικειμενικών πληροφοριών, παρατυπίες ή απάτη ή επανειλημμένη αδυναμία τήρησης των υποχρεώσεων που προβλέπονται στο άρθρο 4, μπορεί να ζητήσει την προσωρινή αναστολή της παρέκκλισης που αναφέρεται στο άρθρο 1, σύμφωνα με τη διαδικασία που προβλέπεται στο άρθρο 22 παράγραφοι 5 και 6 της ενδιάμεσης συμφωνίας ΑΜΑ.

Άρθρο 7

Η παρούσα απόφαση αρχίζει να ισχύει την ημερομηνία έκδοσής της.

Η παρούσα απόφαση εφαρμόζεται από την 1η Ιανουαρίου 2013.

Βρυξέλλες, 29 Νοεμβρίου 2012. Για την Επιτροπή Τελωνειακής Συνεργασίας ΑΜΑ-ΕΕ Η Κοινή Προεδρία Péter KOVÁCS, Vivianne FOCK TAVE

(1) ΕΕ L 111 της 24.4.2012, σ. 2.

(2) ΕΕ L 256 της 7.9.1987, σ. 1.

(3) ΕΕ L 253 της 11.10.1993, σ. 1.